b"\n_START_ARTICLE_\nHormonski motilec\n_START_PARAGRAPH_\nHormonski motilci ali endokr\xc3\xadni disr\xc3\xbaptorji, tudi motilci (delovanja) endokrinega sistema (MES) (angle\xc5\xa1ko endocrine distruptors, tudi endocrine modulators, endocrine active compounds ali environmental hormones) so sinteti\xc4\x8dne snovi, ki spremenijo delovanje endokrinega oz. hormonalnega sistema in so posledi\xc4\x8dno zdravju \xc5\xa1kodljive. Natan\xc4\x8dneje povedano so eksogeni agensi, ki motijo proizvodnjo, spro\xc5\xa1\xc4\x8danje, transport, presnovo (metabolizem), vezavo, delovanje in eliminacijo naravnih hormonov v telesu, s tem pa vplivajo na ohranjanje notranjega ravnovesja (homeostaze) oz. normalno celi\xc4\x8dno presnovo, plodnost, vedenje in razvoj.\n_START_SECTION_\nVpliv na \xc5\xbeivali\n_START_PARAGRAPH_\nPri ve\xc4\x8d \xc5\xbeivalskih vrstah so ugotovili, da so hormonski motilci vzrok motenj v razmno\xc5\xbeevanju, rasti in razvoju in posledi\xc4\x8dno sprememb v lokalnih populacijah._NEWLINE_\xc5\xa0tevil\xc4\x8dnost populacij baltskih tjulnjov, ki so bili izpostavljeni organoklorinom, na primer PCB-jem, je mo\xc4\x8dno upadla. Tjulnji so imeli mo\xc4\x8dno po\xc5\xa1kodovan endokrini sistem ter posledi\xc4\x8dno te\xc5\xbeave z razmno\xc5\xbeevanjem in imunostjo. Zaradi izpostavljenosti pesticidom se je mo\xc4\x8dno zmanj\xc5\xa1ala populacija floridskega panterja; danes jih je le \xc5\xa1e okoli 50. Pri samcih so odkrili zelo veliki odstotek kriptorhizma, kar pomeni, da so testisi ostali v trebu\xc5\xa1ni votlini: ker se pri sesalcih spermiji pri temperaturi nad 37\xc2\xa0\xc2\xb0C po\xc5\xa1kudujejo, je to prispevalo k neplodnosti in posledi\xc4\x8dno k upadanju populacije. Samcem floridskega panterja so izmerili visoke koncentracije estrogena glede na androgene, kar je nedvomno nenavadna slika hormonskega profila. \xc5\xa0kodljive u\xc4\x8dinke distruptorjev so odkrili \xc5\xa1e pri drugih sesalcih, na primer pri vidrah, kunah zlaticah, mi\xc5\xa1ih, rovkah, podganah, medvedih in belugah._NEWLINE_Predvsem pri ribojedih pti\xc4\x8dih, izpostavljenjim delovanju endokrinim distruptorjem, so odkrili stanj\xc5\xa1anje jaj\xc4\x8dne lupine in nenormalen razvoj spolnih organov. Na obmo\xc4\x8dju, mo\xc4\x8dno onesna\xc5\xbeenem z DDT-jem, so na\xc5\xa1li samice, ki so imele razmno\xc5\xbeevalne organe na levi in desni strani (normalno je na levi) ter samce z jajcevodi in ovotestisi. Galebi, golobi, japonske prepelice in \xc5\xa1\xc4\x8dinkavci so zaradi izpostavljenosti celo spremenili vedenje, predvsem v povezavi z razmno\xc5\xbeevanjem in star\xc5\xa1evstvom. Samice pti\xc4\x8dev, ki so jih poskusno izpostavili motilcem delovanja endokrinega distruptorja, se niso odzvale na dvorjenje samcev in niso valile jajc ali hranile mladi\xc4\x8dev. Pri galebih se je zmanj\xc5\xa1alo \xc5\xa1tevilo samcev, zaradi \xc4\x8desar se je pove\xc4\x8dalo t. i. \xc5\xa1tevilo lezbi\xc4\x8dnih parov._NEWLINE_Te\xc5\xbeave, povezane z endokrinim sistemom, so odkrili tudi pri dvo\xc5\xbeivkah, nevreten\xc4\x8darjih, plazilcih in ribah; med slednjimi so najve\xc4\x8d po\xc5\xa1kodb ugotovili pri morskih pol\xc5\xbeih. Zaradi tribultina, snovi v barvah za plovila, samice morskih mehku\xc5\xbecev, na primer ostrige in dagnje, lahko razvijejo mo\xc5\xa1ke spolne organe ali postanejo hermafroditi.\n_START_SECTION_\nZanikanje nevarnosti in varstveni ukrepi\n_START_PARAGRAPH_\nPredstavniki farmacevtskih, kozmeti\xc4\x8dnih in drugih podjetij so zanikali dejstva, da bi stopnja izpostavljenosti \xc4\x8dloveka endokrinim distruptorjem lahko bila nevarna za zdravje. Marian Stanley, predstavnik ameri\xc5\xa1kega Zdru\xc5\xbeenja kemijske industrije (American Chemical Council), je za javne medije izjavil: \xc2\xbbIz sklepa raziskav je razvidno, da ni nobenega dokaza, da bi endokrini distruptorji \xc5\xa1kodljivo vplivali na zdravje \xc4\x8dloveka /.../ in da ni nobenih prepri\xc4\x8dljivih dokazov za nara\xc5\xa1\xc4\x8danje problemov z zdravjem.\xc2\xab Raziskave, ki jih financira industrija, tako v nasprotju z nacionalno financiranimi raziskavami ka\xc5\xbeejo, da endokrini distruptorji nimajo vpliva na \xc4\x8dlovekovo zdravje. V ZDA se je v zadnjih letih nacionalni sklad za raziskave posledic motilcev delovanja endokrinega sistema \xc5\xa1e dodatno zmanj\xc5\xa1al: od leta 2003 do 2006 jim je bilo namenjeno manj kot 15 milijonov dolarjev, kar je v primerjavi z leti pred 2003 veliko manj._NEWLINE_Kljub temu so nekatera podjetja \xc5\xbee za\xc4\x8dela z varstvenimi ukrepi. Podjetje Procter & Gamble, ki proizvaja potro\xc5\xa1ni\xc5\xa1ke izdelke, je umaknilo dibutil ftalat (DBP) iz vseh izdelkov, ki jih prodaja po svetu. Podjetja Unilever, Revlon and L'Or\xc3\xa9al so obljubila, da bodo iz izdelkov, ki jih prodajajo v Evropi, umaknile vse snovi, ki so tam prepovedane. Baxter International razvija alternativne snovi za ftalate, ki so vsebovani v izdelkih za medicinske namene. Metoksiklor, eden od pesticidov, ki ga je Michael Skinner potrdil kot zelo nevarnega endokrinega distruptorja, se v zadnjih letih v ZDA ne prodaja ve\xc4\x8d, potem ko je podjetje Drexel Chemical neuspe\xc5\xa1no sku\xc5\xa1alo dokazati Okoljevarstveni agenciji v ZDA (Environmental Protection Agency oz. EPA), da je izdelek ne\xc5\xa1kodljiv."